ଅହମ୍ମଦାବାଦ ୨୩।୦୨ଃ ସମୟ ଥିଲା ପାଟିଦାରଙ୍କ ଆନ୍ଦୋଳନ ପରେ ସକ୍ରିୟ ରାଜନୀତିକୁ ଆସିଥିବା ହାର୍ଦ୍ଦିକ ପଟେଲ୍ ନିଜର ପ୍ରଥମ ଅଗ୍ନୀ ପରୀକ୍ଷାରେ ବିଫଳ ହୋଇଛନ୍ତି। ଗୁଜରାଟରେ ପାଟିଦାର ସମାଜର ସଂରକ୍ଷଣ ସମେତ ଅନେକ ପ୍ରସଙ୍ଗରେ ନିଜକୁ ବଡ ପାଟିଦାର ନେତା କରିବାକୁ ଚେଷ୍ଟା କରୁଥିବା ହାର୍ଦ୍ଦିକଙ୍କୁ ଏଥର ଗୁଜରାଟ ନଗର ନିଗମ ନିର୍ବାଚନରେ ପୁଣି ପାଟିଦାର ଗଡରେ ଶୋଚନୀୟ ପରାଜୟର ସାମ୍ନା କରିବାକୁ ପଡିଛି।
ଗୁଜରାଟ କଂଗ୍ରେସର କାର୍ଯ୍ୟକାରୀ ସଭାପତି ହାର୍ଦ୍ଦିକ ପଟେଲ ଗୁଜରାଟ ନଗର ନିଗମ ନିର୍ବାଚନରେ ଫେଲ୍ ମାରିଛନ୍ତି ଏବଂ ପୂରା ରାଜ୍ୟରେ କଂଗ୍ରେସକୁ ଶୋଚନୀୟ ପରାଜୟର ଭୋଗିବାକୁ ପଡିଛି। ସବୁଠୁ ବଡ କଥା ହାର୍ଦ୍ଦିକ ଯେଉଁ ପାଟିଦାର ସମାଜରୁ ଆସିଛନ୍ତି, ତାଙ୍କ ଗଡରେ ହିଁ କଂଗ୍ରେସ ଖାତା ବି ଖୋଲି ପାରିନି।
ଗୁଜରାଟ ନଗର ନିଗମ ନିର୍ବାଚନରେ ବିଜେପିକୁ ଚାରୋଟି ନିଗମରେ ବହୁମତ ମିଳିଛି। ଏଥିସହ ସୁରଟରେ ବି ପାର୍ଟିକୁ ୯୩ଟି ସିଟ୍ରେ ବିଜୟ ମିଳିଛି। ଦ୍ବିତୀୟରେ ରହିଛି ଅରବିନ୍ଦ୍ର କେଜ୍ରିଓ୍ବାଲଙ୍କ ଆମ୍ ଆଦମୀ ପାର୍ଟି। ଆପ୍ ୨୩ଟି ଆସନରେ ବିଜୟୀ ହୋଇଛି। ସବୁଠୁ ନୈରାଶ୍ୟଜନକ ପ୍ରଦର୍ଶନ କଂଗ୍ରେସର ରହିଛି। ଦେଶର ସର୍ବ ପୁରାତନ ଏହି ଦଳ ଖାତା ମଧ୍ୟ ଖୋଲିବାକୁ ସକ୍ଷମ ହୋଇ ନାହିଁ।
ଅତୀତକୁ ଯଦି ମନେ ପକାଯିବ ତେବେ କଂଗ୍ରେସ ନେତା ହାର୍ଦ୍ଦିକ ପଟେଲଙ୍କୁ ଗୁଜରାଟର ସବୁଠୁ ବଡ ପାଟିଦାର ନେତା କୁହାଯାଉଥିଲା। ହାର୍ଦ୍ଦିକଙ୍କ ଲୋକପ୍ରିୟତାକୁ ଦେଖି ତାଙ୍କୁ ଅନେକ ରାଜ୍ୟରେ ପ୍ରଚାର ପାଇଁ ଡକାଯାଉଥିଲା। ଅତୀତରେ କଂଗ୍ରେସର ଅନେକ ବରିଷ୍ଠ ନେତା ହାର୍ଦ୍ଦିକଙ୍କୁ ପାର୍ଟିର ଜନସଭାକୁ ଡକାଉଥିଲେ। ପରେ ଗୁଜରାଟ କଂଗ୍ରେସର ସଭାପତି ଦାୟିତ୍ବ ହାର୍ଦ୍ଦିକ ପଟେଲଙ୍କୁ ଦିଆଗଲା। ହେଲେ ପାଟିଦାରଙ୍କ ଭୋଟ୍ ବ୍ୟାଙ୍କକୁ ନିଜ ପକ୍ଷରେ ଟାଣିବାକୁ ପ୍ରୟାସ କରୁଥିବା କଂଗ୍ରେସକୁ ହାର୍ଦ୍ଦିକଙ୍କ ପାଟିଦାର ଗଡରେ ହିଁ ଶୋଚନୀୟ ପରାଜୟ ମିଳିଛି। କଂଗ୍ରେସର ଏହି ପରାଜୟ ପାଇଁ ସିଧାସଳଖ ହାର୍ଦ୍ଦିକ ପଟେଲଙ୍କ ବିଫଳତା କୁହାଯାଉଛି।
